EFSFi/ESMi loomine oli samm õiges suunas, kuid seni oli abimehhanismi kasutusvõimalus väga piiratud. Seda ei saanud rakendada ennetavalt,  usalduskriisi sattunud riigi toetamiseks, ning intressimäärad, mida laenude eest nõuti, olid karistavalt (ja sellega usaldust õõnestavalt) kõrged. Nagu juhtis tähelepanu nii De Grauwe kui ka oma hiljutises arvamusloos endine USA rahandusminister Lawrence Summers, oli põhirõhk eelkõige "patustajate" karistamisel. Seda nõudis avalik arvamus Saksamaal ja Soomes ning ega Eestiski teistmoodi arvata. "Fiat justitia, et pereat mundus - õiglus peab sündima, mingu või maailm hukka," pilas sama sündroomi nii Euroopas kui USAs FT kolumnist Martin Wolf.